2. ปัจจัยความเสี่ยง

การดำเนินธุรกิจของบริษัทต้องเผชิญความเสี่ยงและความไม่แน่นอนต่างๆ ในการประกอบธุรกิจ ซึ่งอาจส่งผลกระทบอย่างมีนัยสำคัญต่อรายได้ ผลกำไร สินทรัพย์ สภาพคล่อง และมูลค่าหุ้นของบริษัท 

นอกจากความเสี่ยงที่จะกล่าวถึงต่อไป อาจมีความเสี่ยงอื่นๆ ซึ่งบริษัทไม่อาจทราบหรือระบุได้ในขณะนี้ และความเสี่ยงบางอย่างที่บริษัทคิดว่าไม่เป็นนัยสำคัญในปัจจุบัน แต่อาจมีความสำคัญต่อไปในอนาคตได้ ดังนั้น ผู้มีส่วนได้เสีย (Stakeholders) ควรพิจารณาผลกระทบและความเป็นไปได้ที่จะเกิดขึ้น รวมถึงพิจารณาถึงปัจจัยความเสี่ยงอื่นๆ ที่อาจเกิดขึ้นกับบริษัทนอกเหนือจากปัจจัยความเสี่ยงที่ปรากฏในเอกสารฉบับนี้ด้วย

2.1 ความเสี่ยงจากผลกระทบต่อการดำเนินธุรกิจจากความไม่แน่นอนด้านเศรษฐกิจ การเมือง
ภาวะภัยธรรมชาติ และเหตุการณ์ร้ายแรง

รายได้ กำไร และแผนการขยายงานของบริษัท ล้วนต้องอาศัยภาคการใช้จ่ายของลูกค้า ผู้บริโภค ตลอดจนความเชื่อมั่นของนักท่องเที่ยว ซึ่งอาจได้รับผลกระทบด้านลบจากปัจจัยภายนอกหลายๆ ปัจจัยที่อยู่นอกเหนือการควบคุมของบริษัท เช่น ภาวะเศรษฐกิจถดถอย ความไม่สงบทางการเมือง โรคระบาด หรือภัยสึนามิ เป็นต้น และแม้ว่า ปัจจัยความเสี่ยงต่างๆ เหล่านี้เป็นความเสี่ยงโดยทั่วไปที่ผู้ประกอบการธุรกิจทุกๆ รายต้องเผชิญ แต่บริษัทก็จัดทำมาตรการบริหารความเสี่ยง เพื่อลดผลกระทบด้านลบต่อการดำเนินธุรกิจและผลประกอบการของบริษัทจากเหตุการณ์ที่ไม่คาดคิดให้ได้มากที่สุด ซึ่งมาตรการดังกล่าวรวมถึงแต่ไม่จำกัดเพียง

• สร้างความสมดุลของโครงสร้างรายได้ อันประกอบไปด้วยธุรกิจโรงแรมและธุรกิจอื่นๆ ที่เกี่ยวข้องกับธุรกิจโรงแรม ธุรกิจร้านอาหาร ธุรกิจจัดจำหน่ายและรับจ้างผลิต

• ขยายฐานธุรกิจให้หลากหลายครอบคลุมทั้งภูมิภาคเอเชียตะวันออกเฉียงใต้ ตลอดจนประเทศออสเตรเลียประเทศจีน ประเทศอินเดีย และภูมิภาคตะวันออกกลาง เพื่อลดการพึ่งพาธุรกิจในประเทศใดเพียงประเทศเดียว

• ขยายกลุ่มธุรกิจที่ได้รับผลตอบแทนเป็นค่าธรรมเนียมการให้บริการ (Fee-based Model) ทั้งการรับจ้างบริหารโรงแรมและการให้สิทธิแฟรนไชส์ โดยเฉพาะในตลาดใหม่ๆ ที่บริษัทยังไม่คุ้นเคย

• เตรียมวางแผนสำรองสำหรับเหตุการณ์ที่ไม่คาดคิด (Contingency Plan) โดยความท้าทายต่างๆ ที่บริษัทต้องเผชิญในอดีตจะยิ่งช่วยพัฒนาความสามารถในการฟื้นตัวของธุรกิจของบริษัท

2.2 ความเสี่ยงจากการแข่งขันกับคู่แข่งในธุรกิจหลัก

2.2.1 การแข่งขันในธุรกิจโรงแรม

การเพิ่มขึ้นของโรงแรมระดับบนในแหล่งท่องเที่ยวที่บริษัทดำเนินธุรกิจโรงแรมอยู่
ส่งผลให้เกิดการแข่งขันในด้านราคา ซึ่งอาจส่งผลกระทบกับรายได้และกำไรของบริษัท
โดยเฉพาะอย่างยิ่งในช่วงนอกฤดูกาลท่องเที่ยวและจากลักษณะการประกอบธุรกิจของโรงแรมซึ่งมีค่าใช้จ่ายคงที่สูง
(Operating Leverage) อย่างไรก็ดี
บริษัทมีเป้าหมายในการพัฒนาคุณภาพของการให้บริการอย่างต่อเนื่อง เพื่อให้มั่นใจว่า
โรงแรมของบริษัทจะมีคุณภาพและการให้บริการที่เหนือกว่าคู่แข่งในตลาดนั้นๆ นอกจากนี้
บริษัทยังมีมาตรการในการลดความเสี่ยง ผ่านการเพิ่มความหลากหลายของธุรกิจ
ขยายครอบคลุมแหล่งท่องเที่ยวหลายๆ แห่ง มีประเภทและระดับการให้บริการของโรงแรม
ตลอดจนเชื้อชาติของแขกที่มาเข้าพักโรงแรมที่หลากหลาย ซึ่งนอกจากแบรนด์อนันตรา แบรนด์อาวานี่
และแบรนด์โอ๊คส์ ซึ่งเป็นแบรนด์ระดับบนของบริษัทเองแล้ว บริษัทยังได้ว่าจ้างบริษัทชั้นนำอย่าง 1)
Four Seasons Hotels & Resorts Asia Pacific Pte. Ltd. 2) The Hotel
Licensing Corporation ซึ่งเป็นกลุ่มบริษัทแมริออท โฮเทล และ 3) Starwood Asia
Pacific Hotels & Resorts Pte. Ltd. ให้บริหารโรงแรมภายใต้การลงทุนของบริษัท
โดยใช้แบรนด์โฟร์ซีซั่นส์ เจดับบลิว แมริออท และเซนต์ รีจิส
และบริษัทบริหารโรงแรมภายใต้สัญญาแฟรนไชส์โดยใช้แบรนด์แมริออท ทั้งนี้
โรงแรมภายใต้แบรนด์อนันตราและแบรนด์อาวานี่ส่วนใหญ่นั้น
ตั้งอยู่ในภูมิภาคเอเชียและตะวันออกกลาง ส่วนโรงแรมในกลุ่มโอ๊คส์นั้น
มีชื่อเสียงและรองรับการท่องเที่ยวในประเทศของออสเตรเลียและนิวซีแลนด์
ซึ่งเป็นตลาดที่ผันผวนน้อยกว่า อีกทั้ง บริษัทยังมีการลงทุนในธุรกิจอื่นๆ
ที่มีความเกี่ยวข้องกับธุรกิจโรงแรม เช่น ธุรกิจสปา ธุรกิจให้เช่าศูนย์การค้าและบันเทิง
ส่งผลให้บริษัทสามารถให้บริการแก่ผู้บริโภคได้อย่างครบวงจร

2.2.2 การแข่งขันในธุรกิจร้านอาหาร

ธุรกิจร้านอาหารเป็นธุรกิจที่มีการแข่งขันค่อนข้างสูง
เนื่องจากคู่แข่งธุรกิจรายใหม่สามารถเข้ามาแข่งขันได้ง่ายกว่าเมื่อเปรียบเทียบกับธุรกิจโรงแรม
โดยบริษัทต้องแข่งขันกับผู้ประกอบการร้านอาหารรายอื่นๆ ทั้งในและนอกประเทศ อย่างไรก็ตาม
บริษัทวางเป้าหมายในการคงความเป็นผู้นำของธุรกิจร้านอาหาร โดยการพัฒนา
ทั้งสินค้าเดิมและสินค้าใหม่ๆ อย่างต่อเนื่อง
ตลอดจนมุ่งเน้นการตอบสนองให้ทันความต้องการที่เปลี่ยนแปลงของผู้บริโภค
ทำให้บริษัทสามารถรักษาความเป็นผู้นำ และมีส่วนแบ่งการตลาดที่เหนือกว่าคู่แข่ง
จากปัจจัยสนับสนุนซึ่งรวมถึงฐานะทางการเงินที่แข็งแกร่งและขนาดของธุรกิจที่ส่งผลให้เกิดการประหยัดต่อขนาด
(Economy of Scale) นอกจากนี้ บริษัทยังมีนโยบายกระจายความเสี่ยง
เพิ่มความหลากหลายของประเภทร้านอาหาร ซึ่งครอบคลุมทั้งอาหารตะวันตก เช่น พิซซ่า สเต๊ก
แฮมเบอร์เกอร์ ไอศกรีม ตลอดจนอาหารไทย จีน ญี่ปุ่น และกาแฟ
ซึ่งสามารถตอบสนองความต้องการของผู้บริโภคแต่ละกลุ่มทั้งในและต่างประเทศ
ส่งผลให้ธุรกิจในกลุ่มนี้มีการกระจายความเสี่ยง และมีการเติบโตอย่างต่อเนื่อง

2.2.3 การแข่งขันในธุรกิจจัดจำหน่ายสินค้า

ธุรกิจจัดจำหน่ายสินค้าซึ่งบริษัทเป็นตัวแทนจำหน่ายสินค้าแฟชั่นและเครื่องสำอาง
เป็นธุรกิจที่มีการแข่งขันค่อนข้างสูง
ถึงแม้ว่าจะมีผู้ประกอบการจัดจำหน่ายสินค้าแฟชั่นระดับโลกเข้ามาดำเนินธุรกิจในประเทศไทยมากขึ้น
หากแต่ยังกระจุกตัวอยู่เพียงในกรุงเทพมหานครและเมืองใหญ่ๆ เท่านั้น
ในขณะที่แบรนด์ที่บริษัทจัดจำหน่ายสินค้า
มีการกระจายตัวมากกว่าทั้งในกรุงเทพมหานครและในต่างจังหวัด
ซึ่งตลาดต่างจังหวัดมีแนวโน้มในการเติบโตที่สูงกว่า
ส่งผลให้บริษัทยังคงเป็นหนึ่งในผู้ประกอบการจัดจำหน่ายสินค้าอิสระ (Independent Operator)
ที่ใหญ่ที่สุดรายหนึ่งของประเทศ ทั้งนี้ จากการที่ธุรกิจจัดจำหน่ายเป็นธุรกิจแรกของกลุ่มบริษัทไมเนอร์
เป็นผลให้บริษัทสามารถใช้ประโยชน์จากความชำนาญและเครือข่ายที่กว้างขวางของทีมผู้บริหารได้เป็นอย่างดี
นอกจากนี้ บริษัทยังคอยพัฒนาการให้บริการเพื่อตอบสนองกระแสความต้องการของลูกค้า
ซึ่งหนึ่งในตัวอย่างคือการพัฒนาช่องทางการจำหน่ายใหม่ของบริษัท ได้แก่
การขายสินค้าออนไลน์ผ่านเว็บไซต์ www.thaisale.co.th
เพื่อตอบสนองพฤติกรรมของผู้บริโภคที่เปลี่ยนแปลงอย่างรวดเร็ว

2.3 ความเสี่ยงจากการลงทุนในธุรกิจ

บริษัทมีแผนการขยายธุรกิจอย่างต่อเนื่องทั้งในและต่างประเทศ
ส่งผลให้บริษัทมีความเสี่ยงที่เกี่ยวข้องกับการลงทุนใหม่ๆ
โดยเฉพาะอย่างยิ่งการลงทุนในต่างประเทศ เช่น การเปลี่ยนแปลงของมูลค่าการลงทุน
ความสำเร็จในการริเริ่มโครงการภาระผูกพันที่เกี่ยวเนื่องกับสัญญา การขอใบอนุญาต
และกฎหมายที่เกี่ยวข้อง นอกเหนือไปจากความเสี่ยงโดยทั่วไปในแต่ละประเทศ อย่างไรก็ดี
บริษัทมีมาตรการในการควบคุมดูแลการพัฒนาโครงการใหม่ๆ อย่างใกล้ชิด ทั้งผ่านการทำ due
diligence อย่างละเอียด การจัดทำแผนงานและขั้นตอนมาตรฐาน
การวางหลักเกณฑ์ในการลงทุนที่รอบคอบ เป็นต้น
โดยบริษัทจะว่าจ้างผู้เชี่ยวชาญที่มีความรู้และความชำนาญในประเทศนั้นๆ เช่น ที่ปรึกษาด้านกฎหมาย
ที่ปรึกษาด้านบัญชี ซึ่งจะทำงานร่วมกับทีมงานที่มีความเชี่ยวชาญของบริษัท เพื่อให้มั่นใจว่า
บริษัทจะประสบความสำเร็จในการพัฒนาโครงการหรือเข้าซื้อกิจการ
การดำเนินงานของโครงการนั้นๆ ต่อไปเพื่อให้มีผลกำไรที่น่าพอใจ
รวมถึงการปฏิบัติตามกฎระเบียบที่เกี่ยวข้อง นอกจากนี้
บริษัทมีมาตรการลดความเสี่ยงสำหรับการลงทุนในประเทศที่บริษัทไม่เคยดำเนินธุรกิจมาก่อน
โดยในช่วงแรกบริษัทจะร่วมลงทุนกับคู่ค้าทางธุรกิจที่มีความรู้
ความชำนาญในการดำเนินธุรกิจในประเทศดังกล่าว
เพื่อศึกษาสภาวะตลาดและเรียนรู้การดำเนินกิจการ
จนกว่าจะมีความมั่นใจในการดำเนินธุรกิจในประเทศนั้นๆ เพียงพอ
จึงจะมีการตัดสินใจลงทุนในสัดส่วนที่เพิ่มขึ้นในภายหลัง ดังเช่นการลงทุนที่ผ่านมาในแอฟริกา มัลดีฟส์
ศรีลังกา สิงคโปร์ และออสเตรเลีย ของบริษัท

2.4 ความเสี่ยงจากความสามารถในการได้มาซึ่งที่ตั้งในการประกอบธุรกิจที่ต้องการ

โรงแรมบางแห่งของบริษัทตั้งอยู่บนที่ดินซึ่งบริษัททำสัญญาเช่าไว้กับเจ้าของที่ดิน
โดยบริษัทมีสิทธิต่ออายุสัญญาด้วยอัตราค่าเช่าตามที่จะตกลงกัน
ยกเว้นในกรณีที่บริษัทตกลงที่จะไม่ต่ออายุสัญญา
และจากการที่บริษัทได้ปฏิบัติตามสัญญาเช่าและมีความสัมพันธ์ที่ดีกับผู้ให้เช่าตลอดมา
บริษัทจึงเชื่อมั่นว่าความเสี่ยงดังกล่าวจะไม่เกิดขึ้นในระยะเวลาอันใกล้

สำหรับธุรกิจร้านอาหารและร้านจำหน่ายสินค้า
ทำเลที่ดีจัดเป็นหนึ่งในปัจจัยหลักของความสำเร็จในการดำเนินธุรกิจ ดังนั้น
จึงอาจเกิดความเสี่ยงหากไม่สามารถต่อสัญญาเช่าพื้นที่หรือมีการเปลี่ยนแปลงรายละเอียดในสัญญาเช่า
อย่างไรก็ตาม เนื่องจากมีร้านอาหารและจุดจัดจำหน่ายสินค้ามากมาย ภายใต้แบรนด์ยอดนิยมต่างๆ
หลายแบรนด์ ซึ่งช่วยดึงดูดลูกค้าเข้ามาใช้บริการที่ห้างสรรพสินค้า
ส่งผลให้บริษัทมีอำนาจต่อรองกับห้างสรรพสินค้าและเจ้าของพื้นที่
และสามารถทำสัญญาเช่าระยะยาวอีกด้วย

2.5
ความเสี่ยงในการต่อสัญญาและเปลี่ยนแปลงเงื่อนไขและข้อตกลงของสัญญาแฟรนไชส์และสัญญาตัวแทนจำหน่ายสินค้า

บริษัทดำเนินงานร้านอาหารบางส่วนภายใต้แบรนด์ที่ได้รับสิทธิแฟรนไชส์มาจากต่างประเทศตามข้อตกลงภายใต้

สัญญาแฟรนไชส์
จึงอาจมีความเสี่ยงที่เกิดขึ้นจากการที่มิได้รับอนุญาตให้ต่อสัญญาหรือการเปลี่ยนแปลงรายละเอียดในสัญญาแฟรนไชส์
บริษัทตระหนักถึงความเสี่ยงและได้ลดความเสี่ยงดังกล่าวโดยการขอต่ออายุสัญญาแฟรนไชส์ล่วงหน้าโดยมีระยะเวลาของสัญญา
10 - 20 ปี (ขึ้นอยู่กับประเภทของสัญญา อย่างไรก็ตามบริษัทมีเป้าหมายที่จะลดการพึ่งพา
แบรนด์ที่บริษัทได้รับแฟรนไชส์จากต่างประเทศ โดยการเพิ่มแบรนด์ร้านอาหารที่เป็นของตนเอง ณ
ปัจจุบัน บริษัทมีแบรนด์หลักของตัวเอง 5 แบรนด์ ได้แก่ เดอะ พิซซ่า คอมปะนี กลุ่มไทยเอ็กซ์เพรส
เดอะ คอฟฟี่คลับ ริบส์ แอนด์ รัมส์ และปักกิ่ง ริเวอร์ไซด์ แอนด์ คอร์ทยาร์ด
ซึ่งเป็นแบรนด์ล่าสุดที่บริษัทเข้าลงทุนในปีที่ผ่านมา

สำหรับธุรกิจจัดจำหน่ายสินค้า การได้เป็นตัวแทนจำหน่ายแต่เพียงผู้เดียวเป็นปัจจัยสำคัญ
สัญญาของบริษัทมีสองลักษณะ ได้แก่ แบบที่ต่อสัญญาโดยอัตโนมัติ และแบบที่มีกำหนดเวลา
สำหรับสัญญาในลักษณะที่มีการกำหนดระยะเวลาในการต่อสัญญา
บริษัทมีความเสี่ยงจากการที่คู่สัญญาจะไม่ต่อสัญญาเมื่อถึงกำหนด
ซึ่งจะเป็นผลให้บริษัทมีโอกาสสูญเสียรายได้จากการเป็นตัวแทนจำหน่าย อย่างไรก็ตาม
จากการดำเนินธุรกิจระหว่างกันมาเป็นเวลานานและบริษัทได้ปฏิบัติตามเงื่อนไขที่ระบุในสัญญามาโดยตลอด
ส่งผลให้บริษัทจะได้รับความไว้วางใจให้ต่ออายุสัญญา ยกเว้นในกรณีที่บริษัทตกลงที่จะไม่ต่ออายุสัญญา
นอกจากนั้น หากคู่สัญญาขอเปลี่ยนแปลงเงื่อนไขข้อตกลง โดยเฉพาะอัตราค่าตอบแทน
บริษัทจะเจรจาต่อรองเพื่อให้การเปลี่ยนแปลงอัตราค่าตอบแทนดังกล่าวเป็นไปในอัตราที่บริษัทและคู่สัญญาได้รับผลประโยชน์ร่วมกันทั้งสองฝ่าย

2.6 ความเสี่ยงจากการที่ลูกค้าจะไม่ต่อสัญญาจ้างบริหารโรงแรมและจ้างผลิตสินค้า

บริษัทมีการขยายธุรกิจโรงแรมภายใต้แบรนด์อนันตรา และอาวานี่ ซึ่งเป็นแบรนด์ของบริษัท
โดยรับจ้างบริหารจัดการโรงแรมที่บริษัทไม่ได้เป็นเจ้าของ ทั้งนี้
รายได้ค่าบริหารจัดการแบ่งออกเป็น 2 ส่วน คือ ค่าธรรมเนียมในการให้คำ
ปรึกษาและคำแนะนำในการออกแบบและการก่อสร้าง
ซึ่งเป็นรายได้ที่เกิดขึ้นในช่วงก่อนโรงแรมจะเปิดดำเนินการ
และค่าธรรมเนียมในการบริหารเมื่อโรงแรมเปิดดำเนินการ
โดยจะขึ้นอยู่กับรายได้และผลกำไรจากการดำเนินงานของโรงแรมที่บริษัทเข้าบริหารงาน โดยทั่วไป
สัญญาว่าจ้างบริหารโรงแรมจะมีอายุ 10 - 20 ปี ในกรณีที่ลูกค้าบอกเลิกสัญญาก่อนครบกำหนด
บริษัทสามารถเรียกเก็บค่าเสียหายในรูปของค่าธรรมเนียมการยกเลิกสัญญา (Cancellation
Fee) ได้ ด้วยประสบการณ์ในการบริหารธุรกิจโรงแรมหลายปี
อนันตราได้รับความไว้วางใจจากนักท่องเที่ยวนานาชาติในมาตรฐานการให้บริการ
ประกอบกับเอกลักษณ์ของแบรนด์อนันตรา ที่ให้ความสำคัญต่อวัฒนธรรมท้องถิ่น ณ วันที่ 31 ธันวาคม
2555 บริษัทได้ลงนามในสัญญาจ้างบริหารโรงแรมแล้วทั้งสิ้น 34 แห่ง
กับเจ้าของโรงแรมทั้งในประเทศและต่างประเทศ
ทำให้มีการกระจายความเสี่ยงทั้งในด้านของสถานที่ตั้งของโรงแรม
และในด้านการกระจุกตัวของเจ้าของโรงแรม โดยจากโรงแรมภายใต้สัญญาจ้างบริหาร 34 แห่ง
เป็นโรงแรมที่เปิดดำเนินการแล้วจำนวน 15 แห่ง
ส่วนที่เหลืออยู่ระหว่างการก่อสร้างและคาดว่าจะทยอยเปิดดำเนินการได้ในอีก 3 - 4 ปีข้างหน้า

สำหรับธุรกิจรับจ้างผลิตสินค้าอุปโภค โดยบริษัท นวศรี แมนูแฟคเจอริ่ง จำกัด
ซึ่งเป็นบริษัทย่อยของบริษัท ได้รับจ้างผลิตสินค้าให้กับบริษัทสินค้าอุปโภคระดับสากล ปัจจุบัน
ธุรกิจดังกล่าวมีการแข่งขันไม่มากนัก
เนื่องจากยังมีผู้ประกอบการที่ได้มาตรฐานและได้รับอนุญาตให้ผลิตน้อยราย
แต่ราคาและคุณภาพเป็นตัวแปรที่สำคัญในการที่จะได้คำสั่งซื้อ อย่างไรก็ตาม
จากการที่บริษัทได้ดำเนินธุรกิจรับจ้างผลิตสินค้าอุปโภคมาเป็นเวลานานมากกว่า 20 ปี
บริษัทให้ความสำคัญต่อการผลิตสินค้าที่มีคุณภาพในราคาที่เหมาะสม นอกจากนี้
การปรับปรุงสายการผลิตสามารถลดต้นทุนการผลิตได้อย่างต่อเนื่อง
ทำให้บริษัทได้รับความไว้วางใจจากลูกค้าทั้งในระดับภูมิภาคและระดับโลกและได้รับการว่าจ้างผลิตสินค้าในระยะยาว

2.7 ความเสี่ยงด้านการเงิน

2.7.1 ความเสี่ยงจากความผันผวนของอัตราแลกเปลี่ยน

บริษัทและบริษัทในเครือมีรายได้บางส่วนเป็นเงินสกุลต่างประเทศ เช่น
รายได้จากการให้สิทธิค่าแฟรนไชส์
ค่ารับจ้างบริหารโรงแรมและรายได้จากเอเย่นต์ท่องเที่ยวในต่างประเทศ
ซึ่งรายได้ดังกล่าวผันแปรตามอัตราแลกเปลี่ยน แต่ในขณะเดียวกันบริษัทก็มีค่าใช้จ่ายบางประเภท
เช่น ค่าบริหารจัดการธุรกิจโรงแรม ค่าการใช้สิทธิ/ลิขสิทธิ์ในธุรกิจอาหารและเครื่องดื่ม
(Franchise Fee) และค่าสินค้าในธุรกิจจัดจำหน่ายสินค้า เป็นเงินสกุลต่างประเทศ ดังนั้น
บริษัทและบริษัทในเครือจึงสามารถลดความเสี่ยงจากอัตราแลกเปลี่ยนนี้ได้
โดยการหักกลบรายได้และค่าใช้จ่ายที่เป็นเงินสกุลต่างประเทศ (Natural Hedging) อีกทั้ง
บริษัทและบริษัทในเครือยังสามารถลดความเสี่ยงโดยกำหนดราคาค่าห้องพักในประเทศเป็นเงินสกุลบาท
แทนราคาอ้างอิงเงินสกุลดอลลาห์สหรัฐ เพื่อให้รายได้และค่าใช้จ่ายเป็นสกุลเงินเดียวกัน
ในส่วนของการจัดหาเงินนั้น โดยทั่วไป บริษัทจะกู้ยืมเงินในสกุลเดียวกับสินทรัพย์ที่บริษัทลงทุน
เพื่อให้เกิดการหักกลบ (Natural Currency Hedge) ให้ได้มากที่สุด

ณ วันที่ 31 ธันวาคม 2555
บริษัทและบริษัทในเครือมีภาระหนี้เงินกู้ยืมที่เป็นสกุลเงินบาทในสัดส่วนร้อยละ 70
และสกุลต่างประเทศในสัดส่วนร้อยละ 30

2.7.2 ความเสี่ยงเกี่ยวกับอัตราดอกเบี้ย

ความเสี่ยงจากอัตราดอกเบี้ยเกิดจากความผันผวนของอัตราดอกเบี้ยในตลาด
ซึ่งอาจส่งผลกระทบต่อกระแสเงินสดของบริษัท
บริษัทและบริษัทในเครือได้ตระหนักถึงความเสี่ยงดังกล่าวและบริหารจัดการความเสี่ยงข้างต้นให้เป็นไปตามนโยบายและคู่มือการบริหารความเสี่ยงของบริษัทที่วางไว้
เพื่อให้สอดคล้องกับสภาวะของตลาดการเงิน ณ ขณะนั้นๆ
โดยบริษัทและบริษัทในเครือพยายามรักษาสัดส่วนของเงินกู้ส่วนใหญ่ให้เป็นเงินกู้ที่มีอัตราดอกเบี้ยคงที่

2.7.3 ความเสี่ยงจากความมั่นคงทางการเงิน
ความสามารถในการกู้ยืมเงินและปฏิบัติตามเงื่อนไขที่กำหนดในสัญญากู้ยืมเงิน

นอกเหนือจากการขยายธุรกิจผ่านการให้สิทธิแฟรนไชส์และรับจ้างบริหารโรงแรม (Asset-light
Strategy) แล้ว บริษัทยังต้องใช้เงินทุนเพื่อการลงทุน การพัฒนาโครงการใหม่
และการเข้าซื้อกิจการอื่น
ส่งผลให้บริษัทและบริษัทในเครือต้องรักษาสภาพคล่องให้เพียงพอเพื่อให้มีเงินทุนหมุนเวียน
อีกทั้งยังต้องจัดหาแหล่งเงินทุนระยะยาวล่วงหน้าและกระจายแหล่งที่มาของเงินทุนให้มีความหลากหลาย
อย่างไรก็ดี บริษัทและบริษัทในเครือมีฐานะทางการเงินที่แข็งแกร่ง
ซึ่งจัดว่ามีความมั่นคงตามเงื่อนไขที่กำหนดในสัญญากู้ยืมเงิน ณ วันที่ 31 ธันวาคม 2555
กลุ่มบริษัทมีอัตราส่วนหนี้สินที่มีภาระดอกเบี้ยต่อส่วนของผู้ถือหุ้น (IBD/E) ของบริษัทเท่ากับ 1.25
เท่า

2.8 ความเสี่ยงจากการพัฒนาของเทคโนโลยี

บริษัทต้องอาศัยเทคโนโลยีในการดำเนินธุรกิจ
ไม่เพียงแต่เพื่อการรองรับระบบการทำงานของหน่วยงานสนับสนุน

(Back Office) เท่านั้น แต่ยังครอบคลุมถึงฝ่ายการขายและการตลาดอีกด้วย
ซึ่งหากบริษัทไม่สามารถปรับตัวตามเทคโนโลยี

หรือความต้องการของผู้บริโภคที่เปลี่ยนแปลง จะส่งผลให้บริษัทสูญเสียความสามารถในการแข่งขัน
ทั้งนี้ บริษัทตระหนักดีถึงความสำคัญของเทคโนโลยีสารสนเทศ
จึงได้จัดให้หน่วยงานดังกล่าวเป็นส่วนหนึ่งของแผนกลยุทธ์ระยะยาวของบริษัทและจากฐานะทางการเงินที่มีความมั่นคงและขนาดของธุรกิจที่ส่งผลให้เกิดการประหยัดต่อขนาด
(Economy of Scale)ส่งผลให้บริษัทสามารถพัฒนาความสามารถในการแข่งขัน
ด้วยการลงทุนในระบบเทคโนโลยีใหม่ๆ โดยในปี 2555 บริษัทได้พัฒนาระบบใหม่ๆ ที่สำคัญ ได้แก่
การพัฒนาระบบจองห้องพักส่วนกลางของแบรนด์อนันตรา
ซึ่งช่วยให้บริษัทสามารถติดตามการขายห้องพักและห้องพักคงเหลือได้ทันที
การคิดราคาห้องพักให้เท่ากันในทุกระบบ (Rate Parity)
การรับจองห้องพักบนเว็บไซต์ที่สามารถรองรับได้หลายภาษา การบริหารและเพิ่มผลตอบแทน
ตลอดจนการรวบรวมข้อมูลของแขกที่เข้าพัก หรือเว็บไซต์ใหม่ของแบรนด์เดอะ พิซซ่า คอมปะนี
ซึ่งได้พัฒนามาเพื่อให้ลูกค้ามีประสบการณ์ในการใช้เว็บไซต์ที่ดีขึ้น
ลดระยะเวลาในการสั่งอาหารออนไลน์
และลูกค้าสามารถติดตามสถานะการจัดส่งพิซซ่าผ่านทางเว็บไซต์ได้อีกด้วย

บริษัทได้เล็งเห็นและให้ความสำคัญกับผลกระทบที่อาจจะเกิดขึ้นจากความเสี่ยงข้างต้น
จึงได้มอบหมายให้ฝ่ายตรวจสอบภายในทำหน้าที่ประเมินความเสี่ยงและตรวจสอบประสิทธิภาพในการบริหารความเสี่ยงอย่างสม่ำเสมอ
โดยหน่วยงานทุกหน่วยจะระบุปัจจัยความเสี่ยงที่อาจจะเกิดขึ้นจากการดำเนินงาน
และทำงานร่วมกับฝ่ายตรวจสอบภายใน ในการวิเคราะห์
และร่วมกันหาแนวทางหรือมาตรการในการป้องกัน หรือลดความเสียหายจากความเสี่ยงดังกล่าว
ตลอดจนร่วมกันติดตามและประเมินความเสี่ยงเป็นระยะ
โดยบริษัทได้มีการจัดทำนโยบายและขั้นตอนบริหารความเสี่ยงของกลุ่มอย่างเป็นทางการ
และกลุ่มธุรกิจทั้งหมดได้ปฏิบัติตามอย่างเคร่งครัด
อีกทั้งยังมีการรายงานประสิทธิภาพของการบริหารความเสี่ยงต่อคณะกรรมการตรวจสอบและผู้บริหารระดับสูงของบริษัทเป็นรายไตรมาส